**"Mala kavana"**

Zaljubljenost i ljubav jedni su od najljepših osjećaja koje ljudi mogu osjećati. Zbog ljubavi čeznemo, osjećamo se sami, ali se ponekad, unatoč tome, ne usuđujemo priznati svoje osjećaje...

 U pjesmi možemo jasno vidjeti pjesnikovu radost i ushit koji u njemu izaziva uzvraćena ljubav. Pjesma se sastoji od četiri katrene; prva je napisana u prezentu- sadašnjem vremenu, dok su ostale tri u prošlim vremenima, pomoću kojih pjesnik govori o svojim prošlim čežnjama, nadama i snovima. Pjesnik je dugo čeznuo i od svih skrivao svoju ljubav: "Mjesece ljubav je u meni rasla,/ al nikom to ne htjedoh reći." Iako je glavna tema ove lirske pjesme ljubav, naslov "Mala kavana" ne ukazuje na to. Smatram da je pjesnik odabrao upravo taj naslov, jer je mnogim ljudima kavana samo uobičajeno, dosadno, nimalo zanimljivo mjesto, ali njemu znači mnogo, jer je upravo u njoj doživio krasne, dragocjene trenutke kad je saznao da ga voli ona koju voli. Pjesnik se koristi retoričkim pitanjima, kao na primjer: "Da l' mog'o sam slutiti ovoga jutra,/ blijed još od probdite noći,/ da ću ti meko šaptati riječi,/sanjane u samoći?", i metaforom: "u riznici srca". Stihovi su nejednakih duljina, povezani isprekidanom rimom.

 Smatram da je glavna poruka koju možemo iščitati iz pjesme ta da uvijek moramo pokušati, jer svakako je lakše podnijeti odbijanje, nego se cijeli život pitati: "Što bi bilo da sam ipak pokušao?" A tko zna, možda se ugodno iznenadimo, baš kao i pjesnik...

*Laura Lončar, 1.a*